**Aplikimi për leje ndërtimi për shtyrje të afatit të lejes së ndërtimit**

Në bazë të Ligjit nr. 107/2014 "Për Planifikimin dhe Zhvillimin e Territorit", i ndryshuar dhe akteve nënligjore në zbatim të tij, çdo subjekt, i cili kërkon të pajiset me leje apo të paraqesë deklaratë paraprake për kryerje punimesh, është i detyruar të dorëzojë aplikimin për leje dhe dokumentacionin shoqërues nëpërmjet sistemit elektronik të lejeve.

Sistemi elektronik i lejeve shërben si pika e vetme, nëpërmjet të cilit:

1. paraqitet, elektronikisht, kërkesa për leje, sipas legjislacionit të planifikimit dhe zhvillimit të territorit;
2. komunikohen vendimet institucionale për kërkesat e përcaktuara në shkronjën “a” të këtij paragrafi;
3. njoftohen aplikuesit lidhur me statusin e kërkesave të tyre.

**Dokumentacioni i nevojshëm për leje ndërtimi për shtyrje të afatit të lejes së ndërtimit**

**pranë Njësisë së Qeverisjes Vendore:**

Dokumentet tekniko-ligjore të nevojshme për të aplikuar për leje për shtyrje të afatit të lejes së ndërtimit (sipas përcaktimeve të nenit 40 të ligjit nr. 107/2014 dhe nenit 18 të VKM-së 408 dt. 13.05.2015) janë:

 Kërkesa për shtyrjen e afatit, sipas formatit të sistemit elektronik të lejeve, e cila parashtron arsyet për të cilat nuk ka qenë i mundur përfundimi i punimeve brenda afatit;

 Kalendari i ri i punimeve;

 Vërtetimi i pagesës së gjobës për shkeljen e afatit.

**Hapat e procedurës:**

- Kërkesa për leje për shtyrje të afatit të lejes së ndërtimit, me kërkesë të subjektit të pajisur me leje ndërtimi, bëhet vetëm një herë dhe jo më vonë se 45 ditë përpara përfundimit të afatit të lejes së ndërtimit.

- Kërkesa paraqitet për shqyrtim nëpërmjet sistemit elektronik të lejeve, i cili mundëson edhe ngarkimin, lehtësisht, të dokumentacionit shoqërues të kërkesës për leje ndërtimi.

Për përfundimin e punimeve të papërfunduara brenda afatit të përcaktuar, është e detyrueshme pajisja me një leje të re ndërtimi, me përjashtim të rastit kur këto mund të kryhen me deklaratë punimesh mirëmbajtjeje apo kur kërkohet shtyrja e afatit të përfundimit të punimeve në lejen e ndërtimit, sipas pikës më siper.

Për punimet e filluara prej më shumë se dhjetë vjetësh dhe ende të papërfunduara, sipas projektit të miratuar, autoriteti përgjegjës për miratimin e lejes së ndërtimit përcakton mënyrën e ndërtimit të detyruar ose vendos prishjen apo konfiskimin e ndërtimit.